LO-formand Lizette Risgaard kaldte det »Danmarks største og stærkeste faglige fællesskab«, da 1,5 millioner lønmodtagere i april stemte ja til, at hovedorganisationerne LO og FTF skulle smelte sammen til én stor superorganisation med formålet at styrke fagbevægelsens stemme.

Begejstringen er dog væsentlig mere lunken internt i FTF, hvor seks ud af 70 fagforbund har taget konsekvensen og taget afsked med hovedorganisationen. Yderligere fem forbund er erklærede modstandere af fusionen. I manglen på et bedre alternativ har de dog valgt at deltage i fusionen.

»Vi havde håbet, at de ville tænke lidt mere moderne, men de viderefører bare den måde, LO i princippet er konstrueret på, og det har vi været lid forbeholdne over for, fordi det betyder, at små organisationer som os får en relativt begrænset indflydelse«, siger Niels Bertelsen, der er formand for PROSA, der organiserer IT-professionelle.